CELEX: C2007/155/75
Language: lt
Date: 2007-07-07 00:00:00
Title: Byla T-183/07 2007 m. gegužės 28 d. pareikštas ieškinys byloje Lenkija prieš Komisiją

7.7.2007   
            
            
               LT
            
            
               Europos Sąjungos oficialusis leidinys
            
            
               C 155/41
            
         2007 m. gegužės 28 d. pareikštas ieškinys byloje Lenkija prieš Komisiją
   
   (Byla T-183/07)
   (2007/C 155/75)
   Proceso kalba: lenkų
   Šalys
   
      Ieškovė: Lenkijos Respublika, atstovaujama E. Ośniecka-Tamecka
   
      Atsakovė: Europos Bendrijų Komisija
   Ieškovės reikalavimai
   
               —
            
            
               remiantis EB 230 straipsniu visiškai arba iš dalies panaikinti 2007 m. kovo 26 d. Komisijos sprendimą C(2007) 1295 galut. dėl nacionalinio šiltnamio efektą sukeliančių dujų leidimų paskirstymo plano, apie kurį Lenkija pranešė pagal Europos Parlamento ir Tarybos direktyvą 2003/87/EB;
            
         
               —
            
            
               remiantis Pirmosios instancijos teismo procedūros reglamento 35 straipsnio 2 dalimi nagrinėti bylą lenkų kalba;
            
         
               —
            
            
               priteisti iš Komisijos Lenkijos patirtas bylinėjimosi išlaidas.
            
         Ieškinio pagrindai ir pagrindiniai argumentai
   Ieškovė prašo panaikinti 2007 m. kovo 26 d. Europos Komisijos sprendimą C(2007) 1295 galut. dėl nacionalinio šiltnamio efektą sukeliančių dujų leidimų paskirstymo plano, apie kurį Lenkija pranešė pagal Europos Parlamento ir Tarybos direktyvą 2003/87/EB (1), kuriame Komisija nusprendė, kad tam tikri Lenkijos Nacionalinio CO2 emisijos leidimų paskirstymo plano 2008-2012 metams, apie kurį Komisijai buvo pranešta 2006 m. birželio 30 d., aspektai yra nesuderinami su Direktyvos 2003/87/EB 9 straipsnio 1 dalimi, 9 straipsnio 3 dalimi, 10 straipsniu, 13 straipsnio 2 dalimi ir šios direktyvos III priede nurodytais kriterijais. Nagrinėjamame sprendime nustatomas apie 208,5 mln. t anglies dioksido ekvivalento vidutinis metinis emisijų leidimų kontingentas Lenkijoje 2008-2012 metams. Taip nagrinėjame sprendime 26,7 % sumažinama Lenkijos Komisijai perduotame nacionaliniame emisijos leidimų paskirstymo plane siūloma 284,6 mln. t anglies dioksido emisijos riba 2008-2012 metais.
   Pagrįsdama savo ieškinį ieškovė tvirtina, kad, priėmusi sprendimą visiškai ar iš dalies atmesti Lenkijos pateiktą nacionalinį paskirstymo planą praėjus trijų mėnesių terminui, Komisija pažeidė Direktyvos 2003/87/EB 9 straipsnio 3 dalį. Todėl ieškovė kaltina Komisiją pažeidus esminius procedūrinius reikalavimus ir peržengus savo įgaliojimų ribas.
   Be to, ieškovė kaltina Komisiją tuo, kad vertindama Lenkijos pasiūlytą leidimų paskirstymo planą 2008-2012 metams ji nepagrįstai atsisakė atsižvelgti į Lenkijos nacionaliniame paskirstymo plane pateiktus duomenis ir šių duomenų analizę pakeitė savo turimų duomenų, gautų nevieningai taikant Komisijos pasirinktą ekonominės analizės metodą, įvertinimu, ir taip pažeidė Direktyvos 9 straipsnio 1 dalį ir šios direktyvos III priede nurodytą 3 kriterijų. Todėl ieškovė kaltina Komisiją pažeidus esminius procedūrinius reikalavimus.
   Ieškovė taip pat kaltina Komisiją pažeidus esminius procedūrinius reikalavimus, teigdama, jog priimdama nagrinėjamą sprendimą ji neatsižvelgė į privalomus Bendrijai tarptautinius teisės aktus (be kita ko, Kioto protokolą), dėl ko buvo pažeisti Direktyvos 2003/87/EB III priede nurodyti 1, 2 ir 12 kriterijai.
   Ieškovė kaltina Komisiją ir tuo, kad nagrinėjamame sprendime ši nepagrįstai apribojo galimybę perkelti CO2 emisijos leidimus iš pirmojo atsiskaitymo laikotarpio (2005-2007 m.) į antrąjį atsiskaitymo laikotarpį, kuo pažeidė Direktyvos 2003/87/EB 9 straipsnio 3 dalį ir 13 straipsnio 2 dalį. Kartu ieškovė kaltina Komisiją peržengus savo įgaliojimų ribas.
   Be to, ieškovė kaltina Komisiją pažeidus esminius procedūrinius reikalavimus dėl to, kad prieš priimant sprendimą ieškovei nebuvo pranešti faktiniai pagrindai, dėl kurių Komisija ketino priimti sprendimą. Dėl to, ieškovės nuomone, ji, be kita ko, neturėjo galimybės įvertinti ginčijamo sprendimo atitiktį EB 175 straipsnio 2 dalies c punktui ir EB 7 straipsnio 1 daliai.
   Galiausiai, ieškovė teigia, kad priėmusi sprendimą visiškai iš anksto su ja nepasikonsultavusi bei neatsižvelgusi į Lenkijos energijos balanso specifiką, ginčijamu sprendimu Komisija gali pažeisti ieškovės energetinį saugumą, dėl ko ji viršijo savo įgaliojimus.
   
      (1)  2003 m. spalio 13 d. Europos Parlamento ir Tarybos direktyva 2003/87/EB, nustatanti šiltnamio efektą sukeliančių dujų emisijos leidimų sistemą Bendrijoje ir iš dalies keičianti Tarybos direktyvą 96/61/EB (OL L 275, p. 32; Specialiojo leidimo lenkų kalba 15 skyrius, 7 tomas, p. 24).